Patricia de Lille se manifes bekendPatricia de Lille, leier van die Good-party, het haar party se verkiesingsmanifes in Kaapstad en landwyd op sosiale media bekend gestel. Good is die eerste party wat hul manifes eerstens op sosiale media bekend stel, wat volgens De Lille dui op die progressiewe ingesteldheid van hoe die party met sy lede en ondersteuners kommunikeer. Die manifes verskil van ander partye se manifeste in die klem wat dit plaas op die potensiaal van stede en dorpe om ontwikkeling te dryf, soos ook aangedui in haar boek, A View From City Hall, wat in 2017 verskyn het. Daar is dus baie klem in die manifes op ruimtelike beplanning, met die bevordering van die regte en toegang van armes wat voorrang geniet ter verandering van die maatskaplike beplanning van die verlede wat verblyf betref. In hierdie verband stel Good hom ten doel om rasse-vooroordeel uit te wis waar dit voorkom. Die manifes streef geregtigheid na op vier vlakke, te wete ruimtelik, maatskaplik, ekonomies en wat omgewingsbewaring betref. Good is gekant teen die wysiging van artikel 25 van die Grondwet. Die party steun ‘n kabinet wat verklein word tot vyftien lede en verbeterde onderwys, insluitend gratis universiteitsonderwys mits dit behoorlik bestuur word. De Lille se party is ook ten gunste van die verskaffing van titelaktes aan diegene wat op eiendom woonagtig is en beywer hom vir ekonomiese groei wat stewiger as die bevolkingsaanwas is – anders as wat tans die geval is.